Mince vo fontáne

Mince vo fontáne je pop-rocková (folk-rocková) hudobná skupina, ktorá vznikla v roku 1999 v Liptovskom Mikuláši.

Dejiny 
Spočiatku bolo štýlové zameranie skupiny výlučne folkové. Folkový základ zostal, ale postupne sa začali objavovať v ich repertoári prvky country, rocku i popu, s čím mala často kapela u ortodoxne ladených porôt na súťažných festivaloch väčšinou problémy. Cez spomenuté záležitosti sa podarilo jej členom niekedy uspieť aj v súťažiach a odniesli si napríklad Hlavnú cenu celoštátneho FCT festivalu Strunobranie v Banskej Štiavnici a niekoľko ďalších zaujímavých ocenení. Štýlová „nečistota“ však má aj svoje výhody a Mince vo fontáne sa objavujú na rockových, folkových, country i popových akciách. 

Na popud bývalého člena kapely Stana Štofčíka založili v roku 2000 v Liptovskom Mikuláši klub Fontána, kde pravidelne pozývajú jednotlivcov i skupiny na samostatné koncerty. Od roku 2002 pomáhali organizovať festival Folkovanie pod Skalkou spoločne s MsKS Liptovský Hrádok. S „folkáčkou“ Svetluškou „rozbehli“ festival Letokruhy, ktorý sa uskutočňuje každoročne v Liptovskom Mikuláši alebo blízkom okolí, no posledné ročníky boli organizované v spolupráci s tiež bývalým členom Michalom Kováčikom v kaviarni PIANKO v Liptovskom Mikuláši. Počas svojho pôsobenia sa Mince vo fontáne podieľajú na organizovaní a účinkovaní na benefičných koncertoch pre choré deti, deti z detských domovov, záchranu lesa a ďalších.

Aktivity kapely sú značné a členov možno vidieť napr. v TV reláciách, ale aj počuť v rozhlase. Zaspievali si aj vo filme Záchranári, ktorý bol uvedený na obrazovku v roku 2003.

Projekt C.I.T. 
C.I.T. – čo znamená Celkom inteligentný tím. Projekt vznikol s prispením všetkých aktívnych členov kapely Mince vo fontáne. "Tvrdšie" rockové zameranie však najmä personálnymi zmenami v kapele ho odsunulo do ústrania a postupne sa vyprofilovala nová folk-rocková (pop-rocková) cesta kapely. Projekt bol aktívny do roku 2012.

Diskografia 
Mince vo fontáne vydali šesť samostatných albumov – Ozveny, Svetlo, Maják nádejí, v roku 2014 album Štvrtý, v roku 2016 album Som na ťahu, v roku 2018 album Záleží na nás a v roku 2021 album pod názvom SK&CZ. Tiež vydali jeden spoločný album so skupinami Lesní škriatkovia, Pohoda a Pengagi s názvom K slnku odvrátení.

Bývali členovia 
Čestnými členmi, ktorí pomáhali pri zrode a fungovaní kapely, sú:
 Lukáš Kaplan – gitara
 Milan Mazár – spev, gitara
 Květoslav Nikl – bicie
 Alžbeta Šípková – spev, flauta
 Stanislav Štofčík – gitara, husle, spev
 Anna Dvorščáková – spev, flauta
 Lucia Valašíková – spev
 Michal Kováčik – gitara, mandolína, spev
 Alena Hrižová – spev
 Iveta Kindernayová – spev, gitara, klávesy, perkusie
 Radovan Kaplan – basgitara
 Branislav Fábry – gitara
 Kristína Bachová - husle
 Peter Potoma – hral na bicie nástroje a spieval vokály. Hral aj na ozvučenej bandaske, ktorá sa podľa neho volala Peťofón
 Roman Žarnovičan - basgitara, bicie
 Terézia Vilimová - bicie
 Michal Čajka – bicie, cajon
 Laura Černá - bicie, cajon, bongo
 Pavol Džavan – bicie, perkusie, cajon.

Súčasní aktívni členovia skupiny 
 Vladimír Slavík – hrá na gitare, ústnej harmonike a spieva. V máji 1999 založil skupinu Mince vo fontáne. Skladá hudbu a píše texty.
 Ján Kamenský – spieva a hrá na gitare.
 Tomáš Kuľka – spieva a hrá na basgitare a kontrabase.

Zdroje 
 
 facebook.com – Mince vo fontáne

Slovenské hudobné skupiny
Hudobné skupiny z 1999